Informació sobre els tallers que tindran lloc dissabte 12 d'octubre a la tarda en el marc de les Jornades de Formació Antitransgènica.

1.- INTERACCIÓ AMB L'ÀMBIT CIENTÍFIC
Coordinadores:  Rosa Binimelis, investigadora de l'ICTA (Institut de Ciència i Tecnologia Ambiental) i Miquel Vallmitjana.
Objectius: Tenir a l'abast la informació més rellevant a nivell científic del debat dels OMG. Reflexionar sobre com cooperar amb científiques, investigadores i centres de recerca crítics amb l'agricultura i l'alimentació transgèniques en tant que actors rellevants en la lluita anti-OMGs.
Estructura: hi haurà dues parts, una inicial on s'explicarà la informació, i una segona més de debat on es treballarà com implicar a la comunitat científica més sensible a la lluita antitransgènica, i altres propostes relacionades.
La major part de la informació la tindrem indexada i explicada al dossier que es lliurarà. Per a fer més accessible la documentació, si hi ha arxius, com ara articles científics, als que tan sols es pot accedir des de biblioteques dels centres universitaris, els penjaríem a algun servidor.
La introducció es basarà en un repàs de la informació que conté el dossier.
Hem plantejat de fer-ho obert a la participació durant tot el procés.
Si apareixen dubtes concrets en l'àmbit “científic”, segurament els anirem resolent sense interrompre massa la dinàmica.
Continguts: 
- quina ciència està opinant: només biotecnologia per una banda i medicina i ecologia per una altra, i encara falta sociologia, economia, ....
- quina informació rellevant es pot seleccionar en l'àmbit científic.
- quines xarxes de debat hi ha a nivell mundial.
- tipologia dels científics que defensen els transgènics (és a dir, la seva relació amb la indústria).
- com implicar als diferents àmbits implicats en el debat dels omg?
- en l'àmbit biotecnològic, discutir la proposta del debat entre etiquetatge i les zones lliures i la contradicció en què cauen els científics que en són favorables -als transgènics i a l'etiquetatge-.

2.- MITJANS DE COMUNICACIÓ. PER QUÈ, AMB QUI, COM.

Coordinadores: Mariel Vilella, membre de la Plataforma Transgènics Fora! (PTF!) i de Som Lo Que Sembrem (SLQS), i David Fernández, periodista independent.

¿Com aconseguir cobertura mediàtica de qualitat en mitjans convencionals i alternatius dins una estratègia general i local per a convertir-nos en un referent informatiu en la lluita antitransgènica?

Objectius: comprendre el funcionament general dels mitjans de comunicació i adquirir eines i habilitats per a organitzar un equip de premsa en el marc d'una campanya antitransgènica.

Estructura: el taller constarà de dues parts.
- Estructura de la propietat dels mitjans de comunicació, control de la informació i dificultats dels moviments socials per incidir. Com rutlla la premsa per dins? Qui ens silencia?

- El treball amb els mitjans i la importància dels mitjans propis. Dinàmiques i eines de comunicació (les nostres i les d'ells). Del comunicat a la roda de premsa a les veus "autoritzades". El cas de la
lluita contra els transgènics.

3.- RELACIONS INSTITUCIONALS I LOBBY POLÍTIC
Coordinadors: Joan Oms, ex diputat al Congrés per Els Verds, i Carles Serra, membre de SLQS.
Objectius: Reflexionar sobre com influenciar als polítics/polítiques per a sensibilitzar-los/les respecte a les reivindicacions del moviment antitransgènic. Quines són les possibles estratègies a desenvolupar i què impliquen.
Estructura: el taller es dividirà en dues parts.
I PART: Reflexió - taula rodona
Reflexió sobre les possibles estratègies de lobby polític i sobre les estratègies en aquest àmbit de la plataforma Som lo que Sembrem. La idea és compartir informacions, idees,... entre les assistents, integrants o no de la plataforma Som lo que sembrem. 
II PART: Sessió de treball.
Aprofitant que assistiran membres de SLQS de diferents territoris s'ha pensat en reservar aquesta segona part per a que el grup de “parlamentaris” de SLQS pugui aprofitar per fer una sessió de treball on s'avaluïn les propostes que hagin sortit a la primera part del taller, i avançar feines pendents. Aquesta segona part es dirigeix als membres del grup de parlamentaris de SLQS i a persones que vulguin col·laborar en aquestes tasques.

4.- MARC JURÍDIC - LEGAL

Coordinador: Albert Ferré, membre de la PTF!
Ponents: Laia Serra, advocada especialitzada en legislació ambiental i transgènics i Miquel Pujol, advocat especialitzat en temes ambientals i responsable jurídic del projecte de la ILP.

Objectius: oferir una visió resumida i transversal de la legislació en matèria de transgènics agrícoles, els buits legals, les seves implicacions, les accions que es podrien emprendre i les que ja estan en marxa.

Estructura: 
–	Introducció a la normativa bàsica europea i a la transposició espanyola i catalana (autoritzacions, competències, traçabilitat, etiquetatge, avaluació del risc, dret a la informació, seguiment i control, etc.).
–	Revisió de la seva aplicació a casa nostra i constatació de la vulneració de drets fonamentals que impliquen els transgènics, així com la manca d'assumpció de responsabilitats derivades de la contaminació. 
–	Plantejar possibles activitats i accions legals que es podrien emprendre. Revisió de la situació legal del 'Mon 810' i de les experiències europees sobre la prohibició d'aquesta varietat. 
–	Repàs de la situació de la ILP i reflexions sobre els seus continguts des d'un punt de vista jurídic.

5.- ACCIONS PER A LA MOBILITZACIÓ SOCIAL

Coordinadora: Marion Perrard, activista.

Objectius: reflexionar sobre els límits, les potencialitats, els requisits i les implicacions dels diferents tipus d'accions per a la mobilització social que es poden desenvolupar, posant especial èmfasi en l'acció directa no violenta.

Estructura:
–	L'acció directa no-violenta com a eina d'intervenció reivindicativa per a la visibilizació del conflicte. Objetius, nivells de confrontació, organització, possibilitats, límits i implicacions.
–	Dinàmiques per a cohesionar, enfortir i preparar el grup per tal que sigui conscient i responsable.
–	Repàs de les accions antitransgèniques més significatives que s'han realitzat a Catalunya i a l'àmbit internacional. Repàs d'accions directes i de campanyes no necessàriament antitransgèniques però igualment interessants per l'impacte que han tingut o per com s'han portat a terme.  
–	Pluja d'idees i debat sobre tipus d'accions i accions concretes que es podrien realitzar a Catalunya en el marc de la campanya contra l'agricultura i els aliments transgènics. 

6.- COMUNICACIÓ PER A LA SENSIBILITZACIÓ ANTITRANSGÈNICA

Coordinadores: Elena Gatillo i Annaïs Sastre, membres de la PTF!

Objectius: posar en comú i debatre, a partir de les experiències de les participants, entorn a les diverses tècniques i estratègies de comunicació, difusió i educació popular, aprofundint, a la vegada, en el coneixement del discurs anti i pro transgènic.

Estructura:
–	Revisió i debat sobre els elements més importants i/o controvertits del discurs que ha desenvolupat durant els últims anys el moviments antitransgènic català. Repàs dels materials que s'han generat i estan disponibles per a fer sensibilització.
–	Introducció i debat sobre el discurs i les estratègies comunicatives que desenvolupen els actors protransgènics. 
–	Valoració col·lectiva de l'impacte que han tingut fins ara les estratègies comunicatives dels pro i del anti.
–	Exposició i debat entorn a experiències de sensibilització i d'educació popular interessants i no necessàriament antitransgèniques. 
–	Debat sobre com orientar i desenvolupar la comunicació per a la sensibilització antitransgènica.